
A cenzúra hatása a magyarországi könyvtárakra a szocialista rendszer idején

A dolgozatomban ismertettem, hogy a szocialista diktatúra egyes szakaszaiban milyen intézkedéseket, elnyomásokat, megtorlásokat kellett az ország lakosainak eltűrnie.
Szinte azonnal megjelent a cenzúra. Ennek következtében rengeteg dokumentum nem tudott megjelenni, vagy csak nagyon hosszadalmas folyamat árán.
A cenzúra keretében éveken át folyamatosan adtak ki indexeket a betiltott művekről, vagy, amelyet részben vagy egészben törölnie kellett a könyvtáraknak az állományból, s mintegy bizonyítékul a tényleges törlésről, eljuttatnia azt a Papírhulladékforgalmi Nemzeti Vállalathoz. Ez több ezer különféle dokumentum megsemmisítését jelentette.
A könyvtáraknak is részt kellett venniük ebben a tudatmanipuláló tevékenységben. Ismertettem a dolgozatban milyen teendőkkel látták el a korban a könyvtárakat.
Kivonták a gyűjteményekből az ideológiai okokból kifogásolt könyveket, kiiktatták a profilba nem tartozó külföldi dokumentumokat, ám a marxista-leninista nézetű szakkönyveket folyamatosan kellett figyelniük, és beszerezni a legújabb kiadásokat belőlük az ideológia népszerűsítése érdekében.
A katalógusokból külön kellett választani azt, amit az olvasók is használhattak. Ezekből nem hiányozhattak a szocializmust népszerűsítő dokumentumok cédulái, a veszélyes fasiszta dokumentumok cédulái ezzel szemben be sem kerülhettek, hogy az olvasók ne is érdeklődjenek ezekről a dokumentumokról, nem tudván azt, hogy rendelkezésükre áll a könyvtárban.
A könyvtárosoknak pedig, közülük is elsősorban a tájékoztatásban dolgozóknak, ideológiai átnevelésen kellett részt venniük. Ennek legfőbb oka az volt, hogy világnézeti nevelői szereppel ruházták fel őket egyrészt a tájékoztatás kapcsán felmerülő kötetlen beszélgetés végett, másrészt az általuk ajánlott dokumentumoknak is a marxista-leninista elveket hirdetőknek kellett lenniük.
Így használta fel a rendszer a könyvtárak műveltséget növelő funkcióját a maguk malmára.



